《惜鸡诗》
宋代·李覯

吾家有鸡母，乘春数子生。
生来逾六旬，互觉羽翼成。
其母且再卵，逐之使离散。
众雏既不来，一子独恋恋。
恋恋不肯离，逐之终不移。
母行无险易，唧唧相追随。
卵生亦云足，母伏窠中宿。
厥子苦无依，攀背如悲哭。
窠中母所安，忍渴复忘餐。
子於背上卧，不舍须臾间。
我时见之喜，异类能如此。
因欲观其终，其终谅何似。
一朝大长成，乃知牝牡情。
膨脝娠有腹，渐见东西行。
行行求饮食，欲以助生息。
卵出子还多，养子何劳役。
朝啄荆草林，暮爪汙泥深。
昔时随母意，今作爱雏心。
雏生诚可爱，母老宁忍背。
物性乃不常，使人心叹慨。
物类本无知，无知孰责之。
斯鸡与从异，酷似有天资。
天资以仁孝，变更何太早。
况彼本无知，血毛安足道。
万物灵者有，孰不念其亲。
少艾与妻子，所以夺吾真。
五十慕父母，虞舜称稽古。
埋子得黄金，迩来唯郭巨。
古人往莫追，言之泪沾衣。
斯言足自警，题作惜鸡诗。